Кайзерлихе Марине (, в превод "Императорски военноморски сили") е наименованието на военноморските сили (ВМС) на Германия, създадени след обединението на германските държави в състава на Германската империя с основа флота на Кралство Прусия, чиято основна задача е охраната на бреговете на държавата. Те съществуват в периода от 1871 до 1919 г. Особено се увеличават в периода на управление на Вилхелм II, при държавния секретар на морското министерство Алфред фон Тирпиц, в когото намират благоприятна почва за развитие идеите на американския теоретик на флота Алфред Тайер Махеан. Резултат от това е надпревара в морските въоръжения с Великобритания, в хода на която германските ВМС стават една от най-големите флоти в света, отстъпвайки само на британския флот. Надводните сили се оказват неефективни в хода на Първата световна война и участват само в едно голямо сражение – Ютландското, изхода от което може да се определи като нееднозначен.